Fietsryer sterf ná Argus | Maroela Media
'n 53-jarige man wat Sondag aan die Cape Argus-fietswedren deelgeneem het, is dood nadat hy 'n hartaanval gekry het.
Die man van Durban, wie se naam nog nie bekend gemaak is nie, het Sondag op die M3-snelweg tydens die wedren ineengestort. Hy is op die toneel behandel en met 'n helikopter na die Pallotti-hospitaal geneem waar hy later oorlede is.
Basil Bonner, 'n dokter wat tydens die wedren diens gedoen het, het Dinsdag gesê vanjaar se mediese beamptes het uitstekende werk verrig. "Ons medelye gaan aan die fietsryer se vriende en familie," het Bonner gesê.
Bonner sê 'n totaal van 1520 uit die 34 000 deelnemers is vir verskeie beserings behandel. Dit is die helfte minder as verlede jaar.